b'\n_START_ARTICLE_\nLaim\xc4\x97s sumavimo paradoksas\n_START_SECTION_\nParadoksas\n_START_PARAGRAPH_\nParadoksas atsiranda apm\xc4\x85s\xc4\x8dius keturias skirtingas situacijas, kurias demonstruoja apa\xc4\x8dioje esan\xc4\x8dios diagramos. Kiekvienas stulpelis simbolizuoja populiacij\xc4\x85. Populiacijos dyd\xc4\xaf reprezentuoja stulpelio plotis, o laimingum\xc4\x85 \xe2\x80\x93 stulpelio auk\xc5\xa1tis. Nors argumentui tai n\xc4\x97ra b\xc5\xabtina, d\xc4\x97l paprastumo laikykime, kad visi tos pa\xc4\x8dios \xc5\xbemoni\xc5\xb3 grup\xc4\x97s atstovai yra vienodai laimingi._NEWLINE_Situacijoje A visi yra laimingi._NEWLINE_Situacijoje A+ egzistuoja ta pati populiacija kaip ir A situacijoje ir dar viena papildoma \xc5\xbemoni\xc5\xb3 grup\xc4\x97, kuri yra ma\xc5\xbeiau laiminga nei pirmoji, bet j\xc5\xb3 gyvenimai vis tiek yra verti, kad juos gyvent\xc5\xb3. Dvi \xc5\xbemoni\xc5\xb3 grup\xc4\x97s gyvena visi\xc5\xa1kai atskirai, negali komunikuoti ir net ne\xc5\xbeino viena apie kit\xc4\x85. Pasak Parfito, tokia situacija pasaulyje buvo prie\xc5\xa1 \xc5\xbemon\xc4\x97ms perplaukiant Atlanto vandenyn\xc4\x85 ir sako, kad tokiu atveju A situacija reprezentuoja alternatyvi\xc4\x85 istorij\xc4\x85, kurioje Amerikos \xc5\xbeemynuose niekada negyveno \xc5\xbemon\xc4\x97s._NEWLINE_Situacijoje B- v\xc4\x97lgi yra dvi atskiros tokio paties kaip ir anks\xc4\x8diau dyd\xc5\xbeio populiacijos, bet dabar jos yra vienodai laimingos. De\xc5\xa1iniosios rankos populiacijos laimingumo padid\xc4\x97jimas yra didesnis nei kairiosios rankos populiacijos laimingumo suma\xc5\xbe\xc4\x97jimas, tod\xc4\x97l laim\xc4\x97s vidurkis B- situacijoje yra didesnis_NEWLINE_Situacijoje B yra vienintel\xc4\x97 \xc5\xbemoni\xc5\xb3 grup\xc4\x97, kurios dydis yra dviej\xc5\xb3 populiacij\xc5\xb3 B- situacijoje suma ir visi yra tiek pat laimingi, kiek buvo situacijoje B-.\n_START_SECTION_\nAt\xc4\x97jimas i\xc5\xa1 A \xc4\xaf B\n_START_PARAGRAPH_\nVienintelis skirtumas tarp A ir A+ situacij\xc5\xb3 yra papildomos ir ma\xc5\xbeiau laimingos \xc5\xbemoni\xc5\xb3 grup\xc4\x97s egzistavimas. Jei dvi populiacijos \xc5\xbeinot\xc5\xb3 viena apie kit\xc4\x85 ir matyt\xc5\xb3 nelygyb\xc4\x99, tai, Parfito nuomone, sukurt\xc5\xb3 socialin\xc4\x99 neteisyb\xc4\x99. Bet kadangi \xc5\xbemoni\xc5\xb3 grup\xc4\x97s viena apie kit\xc4\x85 ne\xc5\xbeino, Parfitas mano, kad tai yra papras\xc4\x8diausias prid\xc4\x97jimas ir nemato jokios prie\xc5\xbeasties, kod\xc4\x97l papildom\xc5\xb3 \xc5\xbemoni\xc5\xb3 egzistavimas b\xc5\xabt\xc5\xb3 blogesnis variantas, nes vien tik papildom\xc5\xb3 \xc5\xbemoni\xc5\xb3 egzistavimas b\xc5\xabt\xc5\xb3 geriau nei nieko. Kitaip tariant, jis sako, kad atvejis A+ n\xc4\x97ra blogesnis u\xc5\xbe A._NEWLINE_Ir A+, ir B- situacijoje abiejose pus\xc4\x97se yra toks pat \xc5\xbemoni\xc5\xb3 kiekis. Vidutinis laimingumas situacijoje B- yra didesnis, nei situacijoje A+ (bet \xc5\xbeemesnis nei A atvejyje). Kadangi A+ ir B- situacijose yra tiek pat \xc5\xbemoni\xc5\xb3, bet atvejyje B- jie yra laimingesni ir egzistuoja lygyb\xc4\x97, Parfito nuomone, B- yra geriau nei A+._NEWLINE_Neskaitant kontakto tarp \xc5\xbemoni\xc5\xb3 grupi\xc5\xb3 u\xc5\xbesimezgimo, B ir B- situacijos yra vienodos, taigi atvejis B yra neprastesnis u\xc5\xbe B-. Visk\xc4\x85 apibendrinus i\xc5\xa1eina, kad situacija B yra geresn\xc4\x97 nei A.\n_START_SECTION_\nAtstumianti i\xc5\xa1vada\n_START_PARAGRAPH_\nArgument\xc4\x85 galime pakartoti: paklausti, ar negeriau b\xc5\xabt\xc5\xb3, jei egzistuot\xc5\xb3 dar viena papildoma populiacija, apie kuri\xc4\x85 ne\xc5\xbeinot\xc5\xb3 \xc5\xbemoni\xc5\xb3 grup\xc4\x97 B ir v\xc4\x97l daryti t\xc4\x85 pat\xc4\xaf. Taip ateitume \xc4\xaf situacij\xc4\x85 C, kurioje \xc5\xbemoni\xc5\xb3 skai\xc4\x8dius b\xc5\xabt\xc5\xb3 dar didesnis ir visi b\xc5\xabt\xc5\xb3 dar ma\xc5\xbeiau laimingi, bet j\xc5\xb3 gyvenimai vis tiek b\xc5\xabt\xc5\xb3 verti, kad juos gyvent\xc5\xb3. Jei sutinkame, kad B yra ne blogiau nei A, tai lygiai taip pat turime sutikti, kad ir C yra ne blogiau nei B. Bet tada galime pakartoti argument\xc4\x85 dar ir dar kart\xc4\x85, pagaliau prieidami situacij\xc4\x85 Z, kurioje gyvena mil\xc5\xbeini\xc5\xa1kas \xc5\xbemoni\xc5\xb3 skai\xc4\x8dius ir j\xc5\xb3 gyvenimas yra tik vos vos vertas gyventi. Parfitas tai vadina atstumian\xc4\x8dia i\xc5\xa1vada ir sako, kad i\xc5\xa1 tikr\xc5\xb3j\xc5\xb3 Z yra blogiau nei A. Susidaro prie\xc5\xa1taravimas, bet n\xc4\x97ra ai\xc5\xa1ku, kaip jo galima i\xc5\xa1vengti.\n_START_SECTION_\nParadokso sprendimai ir prie\xc5\xa1taravimai jam\n_START_PARAGRAPH_\nParadoksui galima prie\xc5\xa1tarauti teigiant, kad i\xc5\xa1 tikr\xc5\xb3j\xc5\xb3 A+ yra blogiau nei A. Kitaip tariant, kad ma\xc5\xbeiau nei vidurkis laiming\xc5\xb3 \xc5\xbemoni\xc5\xb3 prid\xc4\x97jimas daro bendr\xc4\x85 pasaulio situacij\xc4\x85 prastesne. Pavyzd\xc5\xbeiui, viena utilitarizmo \xc5\xa1aka teigia, kad svarbiausia yra \xc5\xbemoni\xc5\xb3 laim\xc4\x97s vidurkis, o ne vis\xc5\xb3 gyvenan\xc4\x8di\xc5\xb3 laimingumo suma. Tiesa, tada reikt\xc5\xb3 pripa\xc5\xbeinti, kad \xc5\xbemogui, kurio laimingumas bus \xc5\xbeemesnis u\xc5\xbe vidurk\xc4\xaf, gimti yra blogai, net jei \xc5\xa1iaip jo gyvenimas b\xc5\xabt\xc5\xb3 vertas gyventi._NEWLINE_Taip pat galima tiesiog sutikti su \xe2\x80\x9eatstumian\xc4\x8dia i\xc5\xa1vada\xe2\x80\x9c ir sakyti, kad i\xc5\xa1 tikr\xc5\xb3j\xc5\xb3 ji n\xc4\x97ra atstumianti. Pavyzd\xc5\xbeiui, Torbj\xc3\xb6rn T\xc3\xa4nnsj\xc3\xb6 gin\xc4\x8dijasi, kad m\xc5\xabs\xc5\xb3 intuicija klysta ir mes nuvertiname milijard\xc5\xb3 vos vert\xc5\xb3 gyventi gyvenim\xc5\xb3 moralin\xc4\xaf svor\xc4\xaf. Jis taip pat mano, kad gyvenimas situacijoje Z neb\xc5\xabt\xc5\xb3 toks jau blogas ir kad tikrame pasaulyje daugelis gyvenim\xc5\xb3 taip pat yra arti arba net \xc5\xbeemiau ribos, u\xc5\xbe kurios gyvenimas \xe2\x80\x9eneb\xc4\x97ra vertas gyventi\xe2\x80\x9c.'